Олон огтлолцол

Олон огтлолцол 

Олон огтлолцол нь нийгмийн бүлгүүд болон хувь хүмүүсийн нийгэм, улс төрийн үнэмшил, танигдах байдлаас үүдэлтэй ялгаварлан гадуурхалт болон давуу эрхийн өвөрмөц хослолоос үүсэх байдлыг ойлгоход чиглэсэн социологийн аналитик хүрээ юм. Үүнд хүйс, каст, нас, арьсны өнгө, угсаа, нийгмийн анги, бэлгийн чиг баримжаа, шашин, хөгжлийн бэрхшээл, өндөр нам, жин зэрэг олон хүчин зүйл багтдаг. Эдгээр нийгмийн танигдах шинжүүд нь нэгэн зэрэг эрх мэдлийг олгож ч болно, дарлаж ч болно. Гэсэн ч олон огтлолцлын практик хэрэглээг нотлох чанартай тоон судалгаа хангалтгүй хийгдсэн байдаг.

Олон огтлолцол нь феминизмын анхны хоёр үеийг тэлдэг. Эдгээр нь ихэвчлэн цагаан арьст, дунд ангийн эмэгтэйчүүдийн туршлагад төвлөрч байв. Харин олон огтлолцлын феминизм нь өнгөт арьст эмэгтэйчүүд, ядуу эмэгтэйчүүд, цагаач эмэгтэйчүүд болон бусад бүлгүүдийн ялгаатай туршлагыг харгалзан үздэг бөгөөд “цагаан феминизмаас” ангид байхыг зорьдог.

"Олон огтлолцол" гэх нэр томьёог Кимберл Креншоу 1989 онд нэрлэсэн. Тэрбээр эрх мэдлийн системүүд нь нийгэмд хамгийн их гадуурхагдаж буй хүмүүсд хэрхэн нөлөөлдөгийг тайлбарласан. Эрдэмтэд болон идэвхтнүүд энэ хүрээг нийгмийн болон улс төрийн тэгш байдлыг хангахад ашигладаг. Энэ хүрээнд, хар арьст эмэгтэйчүүдэд учрах ялгаварлан гадуурхалт нь зөвхөн хүйс болон арьсны өнгийн хавсарсан хэлбэр бус, харин илүү нарийн нийлмэл дарамт байдлаар тайлбарлагддаг. Жишээлбэл, ядуу эсвэл цагаач өнгөт арьст эмэгтэйчүүдийн гурав дахин хавсарсан гадуурхал энэ хүрээнд судлагддаг.